警司 (中國人民解放軍)

中國人民解放軍嘅警司，全稱係警備司令部，部隊入邊又叫做衛戍司令部。實際即係憲兵司令部嘅一種。

任務 
喺駐軍較集中嘅城市度就會設立警司，負責呢個城市嘅警備區，同埋中共著城市嘅委員會同人民政府，管轄返駐地嘅警備部隊，仲指揮埋下轄區、縣嘅人民武裝部。警司係指揮著警備區，負責所在城市嘅部隊紀律糾察、警衛、守備仲有民兵、兵役、動員等。

架構 
除咗解放軍嘅警司，中共駐當地嘅市委、市人民政府亦有權領導著警備區。警司嘅一哥一般係由所在嘅省級軍區或軍分區嘅副司令去做，而同一區嘅副參謀長就做警司嘅參謀長。日常嘅辦公機構就設有軍務處、科或軍務動員處，科入邊就會設埋警備辦公室，而所轄編制嘅部隊，係有專職或臨時兼職警備嘅糾察連。

警備區嘅設置 
截至2012年7月，中國人民解放軍喺3個直轄市、27個省會城市、3個計畫單列市同10個地級市共設立咗43個警備區。其中，3個直轄市嘅警備區係正軍級單位，隸屬大軍區建制；剩低嘅40個警備區同軍分區平級，係正師級單位，隸屬省軍區建制。

兩粵地嘅警司

廣州警司

接管時期 
1949年10月中國解放軍進駐咗廣州市，為咗清剿殘餘嘅國民黨廣東省屬保安團同埋縣區部分嘅武裝勢力，對付附近一帶嘅各色人士等，10月16號奉中共中央軍事委員會命令，成立咗廣州警備司令部，早過廣州軍事管制委員會嘅成立。根據贛州會議嘅部署，由44軍負責廣州嘅警備，鄧華做司令，賴傳珠做政委。為咗保障中共順利咁接管廣州，警司成立後就先負責當地嘅治安防控，並喺軍管會成立後，負責清剿殘留廣州度嘅武裝勢力。

而喺朱光到埠接任人民政府嘅副市長後，同警司嘅指揮官研究咗當地啲社團活動，經回報過中共中央華南分局，決定喺警司本部開一個成立招待會，以誘捕啲唔明身份嘅各路社團骨幹。嗰時嘅警司參謀長黃忠誠就負責警備部隊嘅布控，防範警司嘅現場有反抗情況。10月18號就發咗請柬，「邀請」各組織嘅主要領導人到警備司令部開會「商討工作」。21號晚黑收到請柬嘅人進入咗會場度，喺重兵駐防下，由警司嘅政委吳富善公開宣讀咗警司發出嘅勸降通告，跟著就收押咗到場嘅所有人。第二日仲四圍張貼咗警司發佈嘅取締各未有登記社團嘅命令。

固定建制 
到咗1952年1月幾經重組嘅警備部隊，被調離廣州去執行海邊防任務，就轉由廣州市公安總隊兼廣州警備司令部。

1959年1月24號廣州警備司令部被撤銷，警備工作轉畀廣東軍區。

後尾先有固定咗嘅廣州警司，係源自1960年10月組建嘅廣州軍分區先。嗰時係根據中國人民解放軍總參謀部嘅批示，合併咗廣州市人民武裝部同廣東省軍區步兵第三團團部而成。接受著廣東省軍區同中共廣州市委嘅雙重領導下，係主管返廣州市民兵、兵役同警備嘅任務。 而1962年5月30號又恢復咗廣州警備司令部，而警司嘅辦事機構設喺廣州市公安局入邊。1966年6月文革爆發，變由廣州軍分區代行廣州警備司令部嘅職責。

到咗1967年4月1號文革爆發冇耐，就正式擴編軍分區成廣州警備區，而有咗固定嘅廣州警司。呢陣時係受廣東省軍區同埋廣州市軍管會、廣州市革命委員會(中共廣州市委、市人民政府)嘅雙重領導。

南寧警司 
1949年12月喺南寧市軍管會下組成南寧市警備司令部、政治部，管轄軍區警衛團、第一五二師四五五團仲有工人糾察總隊(設4個大隊) ，到咗1953年6月撤銷。喺1967年4月再重建咗南寧警備司令部、政治部，開始固定咗警備部隊嘅建制。

分類:中國人民解放軍